
Per què ens enamorem? Què passa dins del cervell quan sentim desig, gelosia, passió o necessitat de l’altre? I sobretot: es pot recuperar un amor que sembla apagat?

A El cervell dels enamorats, la neurobiòloga Lucy Vincent ens convida a endinsar-nos en els mecanismes més íntims de l’amor des d’una perspectiva fascinant: la del cervell humà. A partir de descobriments científics, qüestionaris i reflexions sobre la vida en parella, l’autora revela com les hormones, la memòria, el desig i les emocions modelen les nostres relacions afectives.

Una obra captivadora que combina ciència, psicologia i experiència humana, per descobrir els elements que ens permeten reanimar la flama de l’amor.

INTRODUCCIÓ

La gelosia, els lligams familiars, la generositat, la libido, la fidelitat, l’espontaneïtat, la proximitat amb les criatures són algunes de les qüestions sobre les quals a les parelles els costa posar-se d’acord, i això passa sobretot per una raó: que no tots hem rebut les mateixes influències durant el procés en què s’han construït els nostres circuits cerebrals que gestionen els vincles socials i l’amor.

T’has preguntat mai quina mena de cervell amorós tens? I com és el de la teva parella? Són compatibles o no ho són? Entre els gens, l’educació o la manera com ens han programat la família i la societat, el circuit de l’amor que se’ns munta en el cervell ens fa comportar de la manera que a cadascú ens sembla més avantatjosa en un moment determinat. Per limitar-nos als casos extrems de conducta amorosa: hi ha persones d’una gelosia malaltissa que defensen aferrissadament el seu dret a l’exclusivitat amb la parella que han elegit, hi ha persones infidels que es neguen a posar tots els ous en el mateix cistell, i també hi ha bandarres que eviten el compromís i que s’aprofiten de la devoció dels altres per criar la seva descendència, i també hi ha gent addicta que passen d’aventura en aventura per tornar a sentir les primeres emocions, tan excitants, que vius quan t’enamores.

Totes les varietats de la conducta es justifiquen pel seu èxit des del punt de vista evolutiu (per aconseguir que els fills sobrevisquin), però, si no sabem que tenim unes estratègies cerebrals diferents, quan ens enamorem correm el risc de viure xocant contínuament amb una parella que té un cablejat cerebral que no som capaços d’entendre a la primera. Saber quina mena de cervell amorós tenim i quin té la nostra parella, saber-ne analitzar el funcionament i entendre quines tecles s’han de tocar per activar les diverses parts del circuit del vincle són les veritables maneres d’harmonitzar dos punts de vista discordants sobre el que hauria de ser la història més bonica de la nostra vida.

Fa vint anys, quan es va publicar Comment devient-on amoureux? [Com ens enamorem?], que exposava la recerca sobre els mecanismes del vincle en les diverses espècies de talpons, em vaig trobar amb molta hostilitat per part de gent. No volien reconèixer que el cervell humà funciona amb els mateixos neurotransmissors i receptors que els dels animals, ni que l’amor el causa una cosa diferent d’una fletxa de Cupido, un somni o una visió fulminant. Actualment, la comprensió dels gens de la conducta i de la personalitat ha progressat molt i ara comencem a recopilar un catàleg de diferències genètiques que expliquen les diverses estratègies conductuals, els trets de la personalitat i moltes patologies del cervell, entre les quals hi ha la depressió i l’ansietat. El comportament amorós, o el vincle, forma part dels fenòmens psíquics per als quals s’han descobert uns fonaments moleculars i, a partir d’aquests coneixements, s’han trobat noves maneres d’actuar sobre les seves manifestacions.

Aquest llibre va néixer d’un repte que em van llançar els terapeutes de parella: trobar la manera de traduir els coneixements neurocientífics en consells pràctics per ajudar, o fins i tot salvar, parelles que tenen problemes. Era un repte molt justificat de part d’aquests terapeutes; al cap i a la fi, si l’estat amorós s’explica per canvis físics en les neurones del nostre cervell, per què no hauríem de poder fer servir el que sabem d’aquests fenòmens físics per reactivar un estat amorós decaigut? Per començar, en el transcurs de successives jornades de formació, vam posar en comú els nostres coneixements i les nostres experiències per treure’n un nou marc que permetés comprendre, avaluar i modificar la conducta amorosa de les persones. A partir d’aquestes reflexions, vaig estudiar la literatura científica per aprofundir en la qüestió i per explorar els diferents mitjans d’intervenció possible sobre les zones del cervell que formen el circuit de l’amor, com l’hipotàlem, l’hipocamp o l’amígdala.

Així doncs, aquí traurem el suc a aquests coneixements sobre el cervell per trobar solucions pràctiques als problemes que solen aparèixer en les parelles; problemes com la gestió dels diners, l’educació dels nens, la gelosia, la infidelitat o les relacions amb la família política. Amb aquest llibre, tothom, gràcies als qüestionaris que aniré proposant, podrà analitzar la seva conducta i veure quin sentit té en l’àmbit de la parella, i a continuació podrà aplicar uns consells que estan pensats per influir directament en la zona cerebral implicada en el problema que s’ha identificat.

També hi trobaràs les preguntes que pots fer a la teva parella per entendre-la més, per reforçar el lligam que us uneix i per definir millor quin model de parella voleu tenir. D’aquesta manera, com més bé coneguem com funcionem en el camp amorós, més fàcil serà afrontar les diferents circumstàncies de la vida quotidiana.

Al llarg de la lectura, apareixeran termes científics i conceptes que potser no coneixes i que serveixen per descriure la conducta i l’amor; no cal arribar a dominar-los com un expert per beneficiar-se dels qüestionaris, les explicacions, les recomanacions i els consells pràctics. El context científic ens permet veure l’amor d’una altra manera, portadora d’esperança, per reconciliar els esperits contrariats.

Aquest llibre també va dirigit als terapeutes de parella que vulguin aprofundir en els seus coneixements. De fet, la pregunta que més em fan és la següent: «Què hi passa, en el cervell, quan ens enamorem?». Tothom que estigui interessat en el funcionament del cervell trobarà aquí un resum dels coneixements científics actuals que responen a aquesta pregunta.

Avui la taxa de divorcis és molt elevada, i un dels motius que es donen més sovint és la falta de comunicació, el fet de no entendre què passa en una història d’amor, el fet de no saber què es trenca en el cervell quan una parella se separa i, finalment, el poc valor que es dona a la parella en el teixit de la societat. Jo m’he divorciat dues vegades, però puc ben assegurar que, si hagués tingut aquest llibre en aquell moment, crec que m’hauria pogut evitar viure aquells dos drames. Si, com jo, tens ganes de fer treballar els mecanismes de l’amor per al teu benestar i el de la teva família, en aquest llibre hi trobaràs unes eines a punt per posar-les en pràctica.


CAPÍTOL 1

ESTAT DE LA QÜESTIÓ: EN QUIN PUNT DE LA TEVA VIDA AMOROSA ET TROBES?


Una parella que s’acaba de casar, durant el seu viatge de noces, arriba en taxi a un hotel. La dona diu al marit: «Vida, no els diguis que ens acabem de casar. M’agradaria que la gent es pensés que fa molt de temps que estem casats.» El marit li respon: «Però, vols dir que podràs entrar les dues maletes tota sola?»


Home: Fa un any i mig que no parlo amb la meva dona.

Amic: I com és, això?

Home: No m’agrada interrompre-la.





Si en una sola web hi ha més de dos-cents acudits sobre com s’espatllen les relacions dins d’una parella després de casar-se i si la majoria dels monologuistes còmics en fan un dels seus temes estrella, podem arribar a la conclusió que és un fenomen d’allò més estès. És cert que aquests acudits tenen com a base comuna uns estereotips dels quals hauríem de discutir la validesa, però si us han fet somriure és que, en algun punt en el fons del subconscient del vostre cervell, reconeixeu que tenen part de raó.

O sigui, que m’estic queixant de l’estat general de la parella i, al mateix temps, dic que una parella que s’entengui tota la vida és un miratge? Al contrari, el que faig és reconèixer que som diferents, que la vida en parella a llarg termini té els seus reptes i que el fet mateix de reconèixer aquesta realitat és el primer pas perquè la parella sigui un èxit. És veritat que de vegades n’hi ha per dir que els homes i les dones són de planetes diferents; i, a sobre, com més sabem sobre la plasticitat del cervell, més es complica el problema. Ara sabem fins a quin punt el cervell és únic en cada ésser humà; no hi ha cap cervell humà que sigui del tot superposable a un altre pel que fa a la importància i a l’activitat de les seves xarxes neuronals, perquè el nostre cervell s’està modulant contínuament en funció de les experiències que vivim. I són aquestes diferències individuals les que han permès que ens adaptem a contextos variats i canviants, però a canvi fan que totes les persones, sigui quin sigui el nostre gènere, siguem unes desconegudes per a totes les altres.

Així i tot, la manera com s’aprèn a gestionar la diferència dins de la parella és molt aleatòria, és un aprenentatge que depèn de l’entorn i dels exemples que tinguem a prop; el que és segur és que a ningú li imparteixen classes d’aquesta matèria a l’escola. Els fills de famílies on les discussions són constants no tindran cap model ni cap mena d’informació per entendre la seva situació; no hi ha ningú encarregat de dir-los: «Ei, tingues en compte que la vida de família pot anar més bé que la teva, que les persones poden estar juntes i ser felices. Examinem bé com actua cadascú per entendre quines són les seves motivacions, les coses que no arribes a entendre i com les coses s’arriben a descontrolar.» No és només que aquesta informació no existeixi, sinó que s’ha generalitzat la idea que la durada d’una parella depèn dels esforços que el nostre company o la nostra companya estigui disposada a fer per adaptar-se a les nostres expectatives. La meva filla petita té l’orella molt fina i no pot evitar sentir les converses de la gent en els cafès i en els bars. Una perla entre els fragments que m’ha anat portant al llarg dels anys és aquesta frase, que va escoltar a Londres; una amiga li deia a una altra: «Ha d’entendre que és ell qui ha de canviar.» He sentit dir exactament el mateix en converses d’amigues, i segur que vosaltres també. Però l’exigència, l’expectativa o l’esperança que sigui l’altre qui canviï és l’enemic de l’harmonia. Tot depèn de la manera com gestionem les nostres expectatives respecte a l’altra persona i, per gestionar-les bé, s’ha d’entendre quines coses són possibles i quines simplement són fantasies nostres.

El sentit de l’amor

Tant si parlem dels talpons com dels ximpanzés, dels paons o dels éssers humans, en totes les espècies més o menys monògames s’observen les mateixes etapes força estereotipades i automatitzades en el camí cap al vincle o l’amor, i són tres: la localització, la seducció i el vincle. La durada de la fase de vincle i el grau de fidelitat, que els humans considerem aspectes centrals en la definició de l’amor, depenen en realitat de criteris de supervivència de la descendència de la parella. En aquesta etapa, la supervivència dels fills és el factor clau per a la durada de la fase amorosa.

Sovint es pren el talpó com a model per estudiar i entendre la biologia del vincle, i s’ha de reconèixer que aquesta bestiola ens ha permès fer experiments sobre el cervell que han revelat la naturalesa molecular del procés. S’ha d’aclarir, abans que res, que en estat natural existeixen diversos subtipus de talpó que es comporten de maneres molt diferents respecte als seus companys sexuals. El cas dels talpons de les praderies i el dels de muntanya han estat objecte d’amplis estudis per entendre el paper de l’oxitocina en el procés, que s’ha arribat a anomenar l’«hormona de la fidelitat».

Per resumir: els talpons de les praderies viuen en grups familiars; en aquesta espècie, després de la primera còpula entre un mascle i una femella, el lligam o el vincle que s’estableix entre els dos individus és per a tota la vida. El mascle s’ocupa de la prole juntament amb la femella i tots dos continuen junts fins a la mort. Els talpons de muntanya són molt diferents: després de la còpula, el mascle i la femella se separen i, un cop han nascut els fills, ni tan sols la femella se n’ocupa durant gaire temps, sinó que deixa que les cries s’espavilin pel seu compte, mentre que el mascle ja fa temps que se n’ha anat. Aquests dos tipus de comportament s’expliquen per les condicions del medi. Els talpons de la praderia viuen en terrenys rics de recursos, i això comporta la coexistència d’espècies rivals i de predadors. La riquesa del medi permet alimentar el gran grup familiar i el fet de ser molts dissuadeix les espècies una mica agressives que hi ha pels voltants. Els talpons de muntanya viuen en terrenys pobres; com que en un metre quadrat no hi ha prou aliment perquè hi visqui més d’un animal, és preferible que els individus s’escampin.

L’examen dels cervells de les dues espècies de talpó ha demostrat que hi havia unes quantes diferències evidents en la distribució de dos tipus de receptors: els de l’oxitocina i els de la vasopressina, uns neurotransmissors que tenen funcions diverses i molt antigues en el cervell i en el cos, i que tenen a veure, entre altres coses, amb el vincle social, la defensa del territori i les funcions de la reproducció, inclòs el lligam entre dos companys sexuals.

A partir d’aquests coneixements, i disposant dels instruments necessaris per intervenir en el cervell i d’un esquema del cervell del talpó, els investigadors han pogut modificar experimentalment la conducta d’aquests animals i han transformat el mascle «infidel» en un «pare de família» abnegat. S’ha confirmat, doncs, que la producció més o menys alta de receptors d’oxitocina en el còrtex prefrontal d’un animal explicaria les seves ganes de quedar-se a casa o de sortir a voltar pel món.

Ostres! Però llavors, on podem trobar la pastilla que ens permetria subministrar al còrtex prefrontal una gran quantitat de receptors d’oxitocina? En aquest cas, la ciència-ficció es convertiria en realitat: podríem manipular la conducta de la nostra parella i fer que no tingués ulls per a ningú més. Però, què hi farem!, de moment no està previst elaborar una pastilla d’aquesta mena: les dificultats físiques (sense parlar dels límits ètics) d’una solució com aquesta són moltes, començant per la impossibilitat de fer que unes molècules de grans dimensions travessin la barrera hematoencefàlica (que protegeix el cervell) si no és amb una injecció, o de dirigir una droga cap a una zona particular del cervell.

En els experiments amb els talpons que esmentava abans, els investigadors van introduir el receptor en el còrtex prefrontal tot injectant-hi directament uns virus (no tòxics) genèticament modificats per transportar el gen del receptor de l’oxitocina. Després de la injecció, els virus es van reproduir de manera natural en les cèl·lules del seu amfitrió i, gràcies a l’enginyeria genètica, van produir al mateix temps nombrosos receptors d’oxitocina. Els receptors van seguir la via química a l’interior de les cèl·lules per encastar-se a les seves membranes i d’aquesta manera van fer que aquesta zona del cervell fos molt més sensible als efectes de l’oxitocina.

El procés va funcionar, però no crec que hi hagi gaires voluntaris entre els homes o les dones inconstants per rebre una injecció de virus com aquesta en ple còrtex prefrontal només amb l’objectiu de tranquil·litzar la seva parella gelosa.

En comptes de buscar una intervenció farmacològica, proposo que explorem quin sentit té la monogàmia en l’ésser humà per relativitzar les nostres expectatives i per revalorar la vida de parella a partir d’un model que concordi amb la realitat de cadascú.

Un primer punt de reflexió és que de moment entre els animals que s’han estudiat no s’ha trobat cap espècie que sigui completament monògama. Per més que els talpons de la praderia es puguin deixar morir després de la defunció de la seva parella i que no es tornin a aparellar mai, resulta que de vegades copulen fora de la parella si en tenen l’oportunitat. La monogàmia seria, fins i tot en el cas dels talpons, un «efecte secundari» lligat a les exigències socials i familiars més que a un contracte de fidelitat sexual absoluta.

Actualment hi ha investigadors històrics en el camp de la biologia del vincle que parlen d’un «cervell social» més ampli que els circuits de vincle amorós per racionalitzar la mena de lligams que s’estableixen entre els companys sexuals. En el marc d’aquest nou model, no és el fet que es copuli o es deixi de copular fora de la parella el que determina el tipus de vincle. Una còpula extraconjugal pot ser humiliant per a l’altre integrant de la parella, però no significa la fi de la fidelitat entre els dos. Tenim, doncs, bones notícies per a les parelles: la raó de ser del seu amor no aniria tan lligada a la reproducció com es creia fins ara, tot i que la reproducció continuaria tenint un paper central a l’hora d’estructurar la societat i la nostra manera de viure en un context determinat. Dit d’una altra manera, no ens enamorem per arribar a l’embaràs, sinó que ens enamorem per tenir les màximes possibilitats de conservar amb vida els possibles fills que puguin néixer.

Curiosament, podríem dir que no és tant el sexe —que sembla situar-se en primera línia quan es tracta de la duració d’una parella— com el benestar amb l’altre l’element que tindria un paper biològic clau en el model pseudomonògam de les espècies que formen parelles.

En efecte, en els laboratoris de recerca s’ha elaborat una prova per avaluar l’establiment de la monogàmia en els talpons, i és una prova que no té res a veure amb l’exclusivitat sexual: es tracta de la «prova de preferència del lloc». Es posa el subjecte (imagina’t que ets el subjecte) en una gàbia situada entre dues gàbies més, que són transparents, i a continuació es col·loca un individu en cada una de les altres dues gàbies que queden a esquerra i dreta de l’individu central (imagina’t que tens la teva parella en un costat i una persona desconeguda i d’aspecte físic semblant al de la teva parella en l’altre). Si —i ara tornem al cas dels talpons— els dos individus introduïts a les gàbies laterals són uns desconeguts, el subjecte de la gàbia central no mostrarà cap predilecció i repartirà el temps equitativament amb els dos individus. Ara bé, si hi ha un vincle (familiar o sexual) establert anteriorment entre el subjecte i un dels dos individus de les altres gàbies, llavors el subjecte central passarà força més temps amb aquest individu que amb el desconegut.

Aplicant aquesta prova als talpons, es veu perfectament que la formació del vincle, establert després d’una única còpula en els talpons de la praderia (familiars), ja fa aparèixer una predilecció de lloc perquè el subjecte quedi a prop de la seva nova parella durant la prova. Això vol dir que els canvis en el cervell que resulten de la còpula atorguen a la parella un paper privilegiat; la seva presència és sinònim de benestar, confiança i una força que fins i tot es tradueix en efectes fisiològics.

A més de la prova de preferència del lloc, hi ha altres experiments en què es comprova (tant en els talpons com en els humans) que la presència de la parella sexual ens protegeix del dolor (ens en sentim menys si la nostra parella ens anima o ens agafa la mà), de l’ansietat (som més agosarats en la seva presència) i fins i tot de les infeccions (les ferides es curen abans quan estem acompanyats). Tots aquests resultats expliquen per què les parelles tenen una esperança de vida més llarga i més bona salut que els solters: és evident que un sistema cardiovascular, endocrí o immunitari funcionen més bé gràcies a les modificacions cerebrals induïdes per la creació d’un vincle amb una parella privilegiada.

Quin lloc atorgues a la teva parella?

Sovint les parelles humanes no paren de barallar-se. Fa l’efecte que no troben la manera d’entendre’s i que valdria més que tots dos se n’anessin a viure sols; o potser és que només continuen junts per raons familiars o econòmiques. Però no s’ha de confondre la manera de comunicar-se amb la fermesa del lligam: de vegades les discussions vives i l’intercanvi de retrets poden amagar un vincle molt sòlid, dins del qual cada individu depèn molt de la presència de l’altre per al seu benestar fonamental.

Si vols saber si tens un vincle fort amb la teva parella, valdrà més que facis la prova de preferència del lloc.


Qüestionari núm. 1 (diagnòstic).

La teva parella és l’objecte de la teva preferència del lloc?

1. Et conviden a un sopar més aviat formal on els seients estan assignats per endavant. En el fons esperes que t’asseguin al costat de la teva parella o t’estimes més estar entre persones desconegudes per conèixer gent nova?

2. Et ve de gust acompanyar la teva parella a practicar la seva activitat preferida, que, de fet, a tu no t’agrada especialment?

3. Et passa un fet insòlit a la feina o a fora de casa. A qui truques primer per parlar-ne?

4. Confies en l’opinió de la teva parella quan es tracta de triar la teva roba o el teu pentinat?

5. Busques excuses per passar més temps amb la teva parella?

6. Aprofites quan passes pel costat de la teva parella per tocar-la?

7. T’agrada l’olor de la teva parella? De vegades et poses el seu perfum per poder tenir la seva olor a sobre durant tot el dia?



Què signifiquen les teves respostes

a prop o no

Pregunta 1. En sopars més aviat oficials, els seients dels convidats s’assignen prèviament seguint un protocol jeràrquic que determina com s’han de col·locar els militars, els clergues, els càrrecs electes, la noblesa, els condecorats, els intel·lectuals, els científics… fins a arribar a la gent normal i corrent. És una manera de posar de manifest els valors conservadors de la nostra societat, i en aquestes ocasions la teva proximitat amb l’amfitrió indica el teu valor relatiu dins del conjunt de la gent reunida. Però fins i tot en aquesta mena d’actes s’accepta que les parelles s’asseguin juntes quan encara no estan casades, mentre que després del matrimoni se les separa sistemàticament. Les teves ganes de continuar a prop de la teva parella durant els sopars fora de casa és un senyal de la joventut del vostre amor. Parlant més en general, es pot dir que les ganes de continuar al costat de la pròpia parella augmenten amb l’ansietat; si en un espectacle estem envoltats de gent que no coneixem, si necessitem que ens cuidin, si estem enmig d’una multitud en el centre d’una ciutat, si un especialista ens parla en un llenguatge que no entenem, si hem de dinar o sopar a fora de casa, busquem la seguretat que ens dona la presència predilecta de la nostra parella. Quan en un restaurant veiem parelles que es passen tot l’àpat sense dir-se ni una paraula, això no necessàriament indica que estiguin barallats; pot passar que estiguin ben tranquils i feliços l’un en companyia de l’altre sense que els calgui dir res. De fet, la falta d’interacció pot ser un signe de benestar, perquè quan estem amb una persona amb qui no tenim gaire confiança ens sentim incòmodes si es fa un silenci llarg.

qüestió de temps

Pregunta 2. El temps que dediquem a les nostres activitats també està jerarquitzat: estic disposada a deixar-ho tot per córrer a ajudar un dels meus fills, per anar a assaborir uns plats extraordinaris o fins i tot per aprendre una nova tècnica que estigui relacionada amb el meu actual centre d’interès; però si em demaneu d’anar a veure qualsevol espectacle esportiu, amb l’excepció de la dansa, no trobo mai el moment; i tant se val que aquell dia no tingui cap obligació ni cap altra cosa a fer: resultarà que, de cop, la neteja de la casa, la roba per planxar o el canvi d’armaris són tasques urgents i fins i tot atractives. Així i tot, aquesta jerarquia pot quedar completament trastocada segons quina persona tinguem al costat, i és corrent veure noies que es tornen expertes en lligues, campionats i trofeus des del moment que surten amb un xicot aficionat a l’esport, o nois que es tornen uns apassionats de les compres quan la seva xicota els demana que l’acompanyin a la ciutat dissabte a la tarda. És l’efecte de la preferència del lloc: el nostre cervell ens imposa quedar-nos a prop d’aquell individu en qualsevol circumstància; s’experimenta, per tant, un sentiment de benestar quan estem al seu costat.

comunicar les emocions

Pregunta 3. Pot ser que el fet insòlit en qüestió sigui un moment d’intensa emoció a la feina que et fa veure els sentiments que et suscita un company i que t’empeny a fer saber l’emocionant notícia a algú en concret. Una sèrie americana popular (no en dic el nom per no fer un espòiler a les persones que encara no l’han vist) té com a fil conductor la relació entre un advocat i la seva secretària; estan molt units, però sense cap implicació romàntica per part de l’advocat, fins que un dia li passa un fet molt important, i llavors s’adona que vol fer-li saber la notícia a ella.

Els moments de gran alegria s’han de compartir per poder-los viure plenament. Només arribem a ser totalment feliços fins quan hem vist, sentit o notat de qualsevol altra manera l’efecte que aquest sentiment provoca en el cos d’una persona prou pròxima a nosaltres perquè les

de l’aparença


raons d’estar junts


la proximitat física


olorar la parella

